Patru persoane au fost ucise şi trei rănite, inclusiv doi polițiști, într-un atac cu cuțitul în Queens, New York. Atacatorul a fost, la rândul său, împușcat mortal de unul dintre agenții răniți, informează BBC.
Poliția a confirmat că a primit un apel duminică dimineață, o tânără spunând că "vărul ei îi ucide pe membrii familiei".
Doi polițiști au fost trimiși la adresa indicată. Acolo, ei au văzut un bărbat care ieşea din casă cu bagaje. Când au încercat să discute cu el, acesta a scos un cuțit și l-a înjunghiat pe unul dintre agenți în gât și piept, iar pe celălalt în cap. Unul dintre polițiști a reușit să scoată arma și să-l împuște pe bărbat. Acesta a murit ulterior la spital.
Alți polițiști trimiși la fața locului au găsit o fetiţă de 11 ani în faţa casei. Și ea a murit la spital. În casă au mai fost descoperite alte trei cadavre: un băiat de 12 ani, o femeie de 44 de ani şi un bărbat de 30 de ani.
O femeie de 61 de ani a fost transportată la spital cu multiple răni prin înjunghiere.